b"\n_START_ARTICLE_\nTibesti\n_START_SECTION_\nGeografia i clima\n_START_PARAGRAPH_\nAquestes muntanyes s\xc3\xb3n les m\xc3\xa9s grans i les m\xc3\xa9s altes del S\xc3\xa0hara. El cim m\xc3\xa9s alt n'\xc3\xa9s Emi Koussi, de 3.415 m d'altitud. Els volcans estan actualment inactius amb l'excepci\xc3\xb3 del Pic Tousside, de 3.265 m, que \xc3\xa9s potencialment actiu._NEWLINE_El Tibesti, a la part central, t\xc3\xa9 un conjunt de valls seques; despr\xc3\xa9s de les pluges que acostumen a ser violentes per\xc3\xb2 irregulars (set o vuit anys poden passar entre dues tempestes) es formen torrents ef\xc3\xadmers i perillosos. La pluja \xc3\xa9s m\xc3\xa9s probable entre els mesos de febrer i maig. La resta del mass\xc3\xads, el constitueixen altiplans tabulars, d'entre 1.200 i 2.000 m d'altitud, que s'anomenen tarsos en idioma tedaga._NEWLINE_La zona t\xc3\xa9 un clima significativament m\xc3\xa9s humit que la zona hiper\xc3\xa0rida que l'envolta, s'ha estimat que anualment hi cauen 120 litres de pluja en les zones m\xc3\xa9s altes. L'amplitud t\xc3\xa8rmica (difer\xc3\xa8ncia entre la m\xc3\xadnima i m\xc3\xa0xima di\xc3\xa0ria) \xc3\xa9s molt alta.\n_START_SECTION_\nFlora i fauna\n_START_PARAGRAPH_\nLa riquesa flor\xc3\xadstica i animal \xc3\xa9s superior a les zones del costat; per exemple, hi ha arbres del g\xc3\xa8nere Acacia i els animals es reuneixen en les superf\xc3\xadcies amb aigua permanent, les anomenades guelta. La vida natural, per\xc3\xb2, ha estat afectada pels conflictes pol\xc3\xadtics (com el Darfour).\n_START_SECTION_\nCultura\n_START_PARAGRAPH_\nLa zona \xc3\xa9s molt coneguda per les pintures neol\xc3\xadtiques en coves que estan datades entre 5000 i 3000 anys aC. Tamb\xc3\xa9 hi ha surg\xc3\xa8ncies de g\xc3\xa8isers i aig\xc3\xbces termals al voltant de Soboroum._NEWLINE_Durant temps, hi visqueren els tubus (franc\xc3\xa8s toubous), una \xc3\xa8tnia que va tenir relacions amb Cartago des de l'any 500 aC._NEWLINE_La principal poblaci\xc3\xb3 de la zona \xc3\xa9s Barda\xc3\xaf, mentre que Zouar i Aouzou s\xc3\xb3n pobles m\xc3\xa9s petits.\n_START_SECTION_\nHist\xc3\xb2ria\n_START_PARAGRAPH_\nGustav Nachtingal va explorar la zona el 1869, i despr\xc3\xa9s el coronel Jean Tilho al comen\xc3\xa7ament del segle\xc2\xa0xx. Fran\xc3\xa7a va aconseguir imposar-hi la seva autoritat efectiva vers 1930. Tibesti tenia els seus propis governants: els derde dels tubus. El derde va donar suport a la lluita dels grups musulmans del nord del Txad pel poder. El derde el 1970 era Oueddei Kichidemi, pare de Guokouni Oueddei, que despr\xc3\xa9s va presidir el GUNT, que va governar al Txad amb suport libi. La franja d'Aouzou fou ocupada uns anys per L\xc3\xadbia; la poblaci\xc3\xb3 d'Aouzou \xc3\xa9s de les principals del Tibesti; els libis hi van construir un aeroport."